Sommer-OL 1904

Sommer-OL 1904 ble tildelt Chicago, men avholdt i St. Louis i USA. St. Louis som skulle arrangere verdensutstilling i 1904 truet med å arrangere et rivaliserende sportsevenement. Den internasjonale olympiske komité (IOK) ba da den amerikanske presidenten Theodore Roosevelt om å avgjøre tvisten om hvilken by som skulle arrangere lekene. Presidenten gikk inn for St. Louis som dermed ble valgt.

Det viste seg også denne gang at det var en dårlig idé å gjennomføre de olympiske lekene i forbindelse med en verdensutstilling. På lik linje med lekene under OL 1900 i Paris var interessen laber og ble overskygget av verdensutstillingen. Det var få som hadde lyst å følge med på et OL som strakte seg i tid over fire og en halv måned. Ikke engang grunnleggeren av de moderne olympiske lekene – Pierre de Coubertin – var med i St. Louis. På grunn av den store avstanden fra Europa, som medførte høye reisekostnader for deltakerne, valgte mange å ikke delta. Antallet deltakere ble lavt, og mange konkurranser ble gjennomført kun med amerikanske utøvere. Lekene i Paris fire år før ble en katastrofe for den olympiske bevegelsen, men lekene i St. Louis ble betegnet som verre – og senere nevnt som «historiens verste olympiske leker».

Sportslige skandaler forekom også. Maratonløperen Fred Lorz la seg sist i løpet og bak en sving på en rolig strekning ventet en bil på ham. Som passasjer passerte han samtlige deltakere, hoppet ut 10 kilometer fra mål og løp enkelt inn som førstemann. Jukset ble avslørt og Lorz ble diskvalifisert. En senere forklaring på hendelsen er at han egentlig hadde brutt løpet, og skulle kjøres til målområdet av sin manager for å hente klærne sine. Bilen brøt sammen omtrent 10 km før mål, og Lorz måtte ta beina fatt. Da han nådde mållinjen ble han hyllet som vinner, men Lorz sa ikke i fra at han hadde brutt løpet før etter medaljeseremonien. Han ble deretter fratatt medaljen og utestengt fra idrett på livstid, noe som senere ble omgjort til utestengelse i ett år. I 1905 vant han Boston Marathon.

Antallet deltakere og hvilke sporter og øvelser som skal regnes som olympiske har siden lekene ble arrangert vært uklar og er fremdeles oppe til diskusjon. I juli 2021 besluttet IOK å endre nasjonalitet på noen av medaljevinnerne og deltakerne i Sommer-OL 1896, Sommer-OL 1900 og Sommer-OL 1904 etter anbefalinger fra olympiahistorikeren Bill Mallon og andre idrettshistorikere fra International Society of Olympic Historians. Det er derimot aldri gjort noe «vedtak» om hvilke sporter eller øvelser som skal regnes som offisielle. Medaljetabeller, resultater, deltakernasjoner og utøveres nasjonalitet er derfor basert på informasjon fra IOKs database, som må regnes som den øverste autoritet i slike spørsmål. Det er derfor ikke umulig at databasen kan endres etter at eventuelle nye opplysninger blir akseptert av IOK.

Boksing var med som olympisk sport for første gang, alle deltakerne kom fra USA. Andre nye olympiske sportsgrener var golf, lacrosse og roque. Landhockey og basketball var med som demonstrasjonsgrener. Vertsnasjonen USA ble beste nasjon – 523 av totalt 651 utøvere var fra USA.

Etter OL i St. Louis var det ikke mye håp og optimisme for lekenes fremtid og 1904-lekene var en publikumsfiasko – kun 2000 var blitt registrert som oppmøtte tilskuere. Coubertin besluttet derfor at de olympiske leker skulle gjennomføres uavhengig av andre begivenheter og at lekene skulle arrangeres over et begrenset tidsrom.

Valg av vertsby 
Chicago ble valgt som arrangør av sommerlekene i 1908 ved avstemning under den internasjonale olympiske komités 4. sesjon i Paris i Frankrike 22. mai 1901. Buffalo og Philadelphia i USA var også kandidater. 

St. Louis skulle arrangere verdensutstillingen i 1904 og forlangte derfor at de også skulle arrangere sommerlekene. Det ble truet med å arrangere alternative sommerleker i St. Louis dersom Chicago ikke trakk seg. IOK ga USAs president Teddy Roosevelt fullmakt til å peke ut vertsby, og han valgte St. Louis. IOK bekreftet byttet av vertsby i desember 1902 med votering via post der 14 stemte for og to stemte mot.

Resultater

Den internasjonale olympiske komité aksepterte i juli 2021 olympiahistorikeren Bill Mallons anbefaling om hvilke olympiske øvelser som skulle stå som offisielle fra sommerlekene i 1904.

Det ble konkurrert i 18 idretter:

Basketball var demonstrasjonsgren.
Baseball var demonstrasjonsgren.
Handikappidrett var demonstrasjonsgren

Medaljestatistikk

IOKs endringer i 2021
Flere deltakeres nasjonalitet har vært uklar og omdiskutert da mange var immigranter som ennå ikke hadde fått amerikansk statsborgerskap. I juli 2021 besluttet Den internasjonale olympiske komité (IOK) å endre nasjonalitet på noen medaljevinnere og deltakere etter anbefaling fra olympiahistorikeren Bill Mallon. Alle som fikk endret nasjonalitet var tidligere oppført som deltakere for USA.

I 2009 oppdaget idrettshistorikere fra International Society of Olympic Historians at syklisten Frank Bizzoni, som ble antatt å være fra USA, fremdeles var italiensk statsborger da han deltok i 1904. Han ble amerikansk statsborger først i 1917.

Charles Ericksen og Bernhoff Hansen er nå ført opp som olympiske mestere for Norge. De var norske statsborgere i 1904 og begge vant gull i bryting. I 2012 la norske idrettshistorikere fram dokumentasjon på at Ericksen ble amerikansk statsborger først 22. mars 1905 og at Hansen etter alt å dømme aldri ble amerikansk statsborger. Norges idrettsforbund påpekte dette og ba IOK om å endre registreringen slik at Ericksen og Hansen ble deltakere og olympiske mestere for Norge. Dette ble først avvist, men IOK endret i 2021 deres nasjonalitet til norsk. 

Francis Gailey deltok for Australia. Han immigrerte til USA i 1906, ankom San Francisco med SS Sonoma, og fikk jobb i en bank i California. Han bodde en tid i Ontario i Canada, hvor han giftet seg med Mary Adams og flyttet i 1918 til en appelsinplantasje sør i California.

Frank Kungler (Franz Kugler) fra Tyskland vant flere medaljer i 1904. Han representerte klubben St. Louis Southwest Turnverein og ble amerikansk statsborger i 1913.

Gustav Thiefenthaler ble født i Sveits, men familien flyttet til USA da han var ung. Han representerte bryteklubben South Broadway AC i St. Louis. Thiefenthaler tapte sin ene brytekamp, men fikk bronsemedalje da det kun var tre deltakere i vektklassen.

Fransk-amerikanske Albert Coray er nå oppført som deltaker for Frankrike. Han vant sølv i maraton og tok også sølv da han var med på et blandet lag der samtlige andre på laget var fra USA.

Turneren Julius Lenhart fra Østerrike vant gull og sølv individuelt, samt en gullmedalje som deltaker på et blandet lag.

IOK har rettet opp feilføring av nasjonalitet på to fektere fra USA. Cuba var ført som nasjonalitet på Albertson Van Zo Post som vant en gull, en sølv og to bronse, samt at Charles Tatham ble ført opp for Cuba i de individuelle øvelsene, men som fra USA i lagkonkurransen.

Deltakelse

Deltakerland

Fotnoter
*Syklisten Frank Bizzoni, som ble antatt å være fra USA, var fremdeles italiensk statsborger da han deltok i 1904.

** Charles Ericksen og Bernhoff Hansen har stått som deltakere for USA fram til 2021. I 2021 endret Den internasjonale olympiske komité sin database over olympiske medaljevinnere, slik at både Ericksen og Hansen nå er registrert som deltakere og olympiske mestere for Norge.

Referanser

Eksterne lenker
 Sommer-OL 1904  på sports-reference.com
 The 1904 Olympic Games: Results for All Competitors in All Events, with Commentary – analyse og statistikk av Bill Mallon, hos library.la84.org

 
Internasjonale mesterskap i USA
Sport i Missouri
St. Louis
1904 i USA